Svrček, Miloš, poslanec NR SR (2021-07-02):
Ďakujem pekne za slovo, pán predseda. Ako vyplýva aj z dôvodovej správy k tomuto návrhu zákona, účelom návrhu zákona je novelizovať zákon o diaľničnej známke, najmä ustanoviť, že pokutu za nesplnenie povinnosti úhrady diaľničnej známky podľa § 4 zákona možno uložiť do šiestich mesiacov od dňa, keď sa príslušný okresný úrad dozvedel o porušení povinnosti, najneskôr však do dvanástich mesiacov od dňa porušenia danej zákonnej povinnosti. Zavádza sa povinnosť zadávať pri úhrade diaľničnej známky okrem doterajších údajov aj VIN číslo vozidla, tak ako je uvedené v dôvodovej správe. Došlo aj k rokovaniu vlády, kde Ministerstvo dopravy a výstavby Slovenskej republiky uplatňovalo viacero pripomienok, tie pripomienky sa následne aj premietli do pozmeňujúceho návrhu, ktoré v rámci aj tejto rozpravy prednesiem. Ja by som išiel tak trošku rad radom detailnejšie. Ministerstvo dopravy navrhovalo, aby sa vypustil bod 1 až 4, pričom tým hlavným dôvodom bolo to, že diaľničná známka je podľa zákona definovaná ako časový poplatok za užívanie vymedzených úsekov ciest, ide teda o poplatok vyberaný na základe zákona, po uhradení ktorého vzniká oprávnenie užívať spoplatnené úseky diaľnic, a uhradenie diaľničnej známky nezakladá spotrebiteľský vzťah medzi Národnou diaľničnou spoločnosťou, akciová spoločnosť, ako zákonným správcom evidencie a úhrady diaľničnej známky a prevádzkovateľom, resp. vodičom vozidla, ktorých vymedzené úseky vrátane úsekov vo vlastníctve štátu a správe koncesionára užíva. Podľa § 5 ods. 4 zákona podmienky úhrady, vrátenia úhrady, zmeny v evidencii úhrady diaľničnej známky a podmienky úpravy údajov zadaných do elektronického systému podľa ods. 1 určí správca výberov úhrady diaľničnej známky, to znamená Národná diaľničná spoločnosť vo všeobecných podmienkach úhrady diaľničnej známky. Ja by som ešte uviedol napríklad uznesenie vlády Slovenskej republiky č. 400/2020, kde sa v bode c) 22 uvádza, že minister dopravy a výstavby v spolupráci aj s ministrom vnútra Slovenskej republiky má zabezpečiť prepojenie informačných systémov Národnej diaľničnej spoločnosti a Policajného zboru za účelom automatického prechodu práv vyplývajúcich z úhradu diaľničnej známky v súvislosti so zmenou tabuľky s evidenčným číslom predmetného motorového vozidla. Tá pôvodná úprava tohto návrhu, ktorý bol predložený, bol svojím spôsobom aj bezpredmetný vzhľadom na to, že v januári tohto roka bol podaný mnou aj s ďalšími spolunavrhovateľmi návrh zákona, ktorý, ktorý sa týkal zmeny a novelizácie zákona o cestnej premávke, ktorý bol aj prerokovaný a schválený na 25. schôdzi Národnej rady, má číslo 128/2021 Z. z. a je účinný od 1. marca budúceho roka 2022 a zavádza sa ním viazanie evidenčného čísla vozidla na vozidlo bez ohľadu na prevádzkovateľa alebo jeho trvalý pobyt, či možnosť ponechania si tabuliek s evidenčným číslom vozidla prevádzkovateľom a ich použitím pre iné vozidlo, ktorého je prevádzkovateľom. Taktiež navrhuje sa, aby sa zmenil bod 5, to znamená, že pokutu možno uložiť do dvoch rokov od dňa, keď k porušeniu povinnosti došlo. Totižto dvojročná objektívna lehota na uloženie sankcie za správny delikt prostredníctvom využitia inštitútu objektívnej zodpovednosti predstavuje sčasti štandardizovaný postup na úseku správneho trestania v oblasti cestnej dopravy. Dvojročnú objektívnu lehotu na uloženie sankcie za správny delikt ustanovuje aj zákon o cestnej premávke č. 8/2009 Z. z. o zmene a doplnení niektorých zákonov. Menej prísne nastavenie objektívnej lehoty pre uloženie sankcie je možné nájsť aj v iných osobitných predpisoch, ako je napr. zákon o výbere mýta za užívanie vymedzených úsekov pozemných komunikácií alebo napr. zákon č. 135/1961 Z. z. o pozemných komunikáciách (tzv. cestný zákon). Uvedené nastavenie lehoty umožní naplniť zodpovednosť za porušenie primárnej právnej povinnosti všetkých prevádzkovateľov vozidiel. Keďže je očakávaný zdĺhavejší proces doručovania zásielok zahraničným subjektom, považuje sa zavedenie dvojročnej objektívnej lehoty za racionalizáciu súčasného platného znenia, preto aj ministerstvo odporučilo vláde Slovenskej republiky vysloviť súhlas s predloženým návrhom zákona po zohľadnení uvedených pripomienok, to znamená, že bod 1 až 4 sa vypúšťa s tým, že vláda sa stotožnila s týmto návrhom v znení, ktoré teraz predkladám v pozmeňujúcom a doplňujúcom návrhu, tak poprosím zastaviť časomieru. Idem predložiť pozmeňujúci a doplňujúci návrh poslanca Národnej rady Slovenskej republiky Miloša Svrčeka k návrhu poslancov Národnej rady Slovenskej republiky na vydanie zákona, ktorým sa mení a dopĺňa zákon č. 488/2013 Z. z. o diaľničnej známke a o zmene niektorých zákonov v znení neskorších predpisov (tlač 514). 1. V čl. I sa vypúšťajú body 1 až 4, nasledujúce body sa prečíslujú. 2. V čl. I bod 5 znie, citujem: V § 11 ods. 6 znie: (6) Pokutu možno uložiť do dvoch rokov od dňa porušenia povinnosti. 3. V čl. II sa slová, citujem: „od 1. júla 2021 alebo dňom vyhlásenia, pokiaľ nenastane neskôr“ nahrádzajú slovom „vyhlásenia“. Toto je celé znenie pozmeňujúceho a doplňujúceho návrhu, ďakujem pekne za slovo a taktiež poprosím vás, kolegovia a kolegyne, o podporu tohto návrhu zákona. Ďakujem pekne.